**Obrazloženje prijedloga**

**Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada i usluge povezane s tom javnom uslugom**

Na temelju članka 28. stavka 1. Zakona o održivom gospodarenju otpadom (Narodne novine 94/13 i 73/17) jedinica lokalne samouprave dužna je na svom području osigurati javnu uslugu prikupljanja miješanog komunalnog otpada i biorazgradivog komunalnog otpada.

Na temelju članka 30. stavka 7. Zakona o održivom gospodarenju otpadom (Narodne novine 94/13 i 73/17) predstavničko tijelo jedinice lokalne samouprave donosi odluku o načinu pružanja javnih usluga u roku od tri mjeseca od dana stupanja na snagu Uredbe o gospodarenju komunalnim otpadom (Narodne novine 50/17). Uredba je stupila na snagu 01. 11. 2017. godine. Sukladno tome, Općina Popovac dužna je donijeti odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada.

Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada osobito sadrži:

1. kriterij obračuna količine otpada,
2. standardne veličine i druga bitna svojstva spremnika za sakupljanje otpada,
3. najmanju učestalost odvoza otpada prema područjima,
4. obračunska razdoblja kroz kalendarsku godinu,
5. područje pružanja javne usluge,
6. opći uvjeti ugovora s korisnicima,
7. popis adresa reciklažnog dvorišta i naselja na području Općine Kneževi Vinogradi za koje je uspostavljeno reciklažno dvorište,
8. način provedbe javne usluge i usluge povezane s javnom uslugom,
9. način provedbe ugovora o korištenju javne usluge u slučaju nastupa posebnih okolnosti (elementarna nepogoda, katastrofa i sl.),
10. način podnošenja prigovora i postupanja po prigovoru građana na neugodu uzrokovanu sustavom sakupljanja komunalnog otpada
11. uvjeti za pojedinačno korištenje javne usluge,
12. prihvatljive dokaze izvršenja usluge za pojedinog korisnika javne usluge,
13. cijena obvezne minimalne javne usluge,
14. način određivanja udjela korisnika javne usluge u slučaju kad korisnici javne usluge koriste zajednički spremnik, a nije postignut sporazum o njihovim udjelima,
15. ugovorna kazna,
16. kriterij za određivanje korisnika javne usluge u čije ime Općina Popovac preuzima obvezu plaćanja cijene za javnu uslugu,
17. korištenje javne površine za prikupljanje otpada, količina krupnog (glomaznog) otpada (u daljnjem tekstu: glomazni otpad) koja se preuzima u okviru usluge i
18. način obračuna naknade za gradnju građevina za gospodarenje komunalnim otpadom.

Cilj Odluke je uspostava javnog, kvalitetnog, postojanog i ekonomski učinkovitog sustava sakupljanja komunalnog otpada na području Općine Popovac, u skladu s načelima održivog razvoja, zaštite okoliša, gospodarenja otpadom i zaštitom javnog interesa.

S ciljem da se širi krug zainteresiranih osoba s područja Općine Popovac uključi u pripremu konačnog Nacrta odluke provest će se savjetovanje sa zainteresiranom javnošću. Savjetovanje se provodi u roku 19 dana, s obzirom na kratak rok od donošenja Uredbe do obveza donošenja Odluke (svega 3 mjeseca). Kako sukladno Zakonu JLS imaju propisanu obvezu donošenja općeg akta, a koji se vezuje na Uredbu i na više podzakonskih i zakonskih akata, te kratak rok usklađenja, kod savjetovanja je odstupljeno od roka savjetovanja od 30 dana koje u pravilu traje sukladno Zakonu.

Na taj se način želi upoznati javnost sa Nacrtom prijedloga odluke i pribaviti mišljenja, primjedbe i prijedloge zainteresirane javnosti, kako bi predloženo, ukoliko je zakonito i stručno utemeljeno, bilo prihvaćeno od strane donositelja odluke i u konačnosti ugrađeno u odredbe odluke.